Antifaschistische Aktion

**Antifaschistische Aktion** (pääasiallisesti lyh. **Antifa** Saksassa ja Alankomaissa, **AFA** Skandinaviassa) on äärivasemmistolainen antifasistinen verkosto, joka toimii useissa Euroopan maissa, Pohjois-Amerikassa, Etelä-Amerikassa, Australiassa ja Keski- ja Länsi-Aasiassa. Sillä voidaan viitata monenlaisiin antifasistisiin ryhmittymiin. 

Yhdysvalloissa osa Antifan alla toimivista määrittelee itsensä anarkisteiksi, osa marxilaisuuden kannattajiksi, osa saa innoitusta marxilaisesta Mustat pantterit -puolueesta tai muualta, kun taas toisille aatteellinen tausta ei ole niin merkittävä. Antifalla ei ole keskusjohtoa. Sen toimintatavat ovat usein väkivaltaisia, ja useat sen keskeiset osalliset hyväksyvät väkivallan rasismin ja fasismin vastustamisen keinona ja jos väkivaltaa käytetään verkostoa vastustaviin tahoihin. Mielenosoituksissa ja mellakoissa sen kannattajat peittävät usein kasvonsa. Yhdysvalloissa ryhmien jäsenistä monet ovat Y-sukupolveen kuuluvia, paperittomia maahanmuuttajia ja matalapalkka-aloilla työskenteleviä.

Euroopan parlamentissa käytiin kesäkuussa ja syyskuussa 2020 keskustelua siitä, pitäisikö Antifan toiminta luokitella terrorismiksi ja järjestö Euroopan unionin alueella terroristijärjestöksi.

## Taustaa
Antifaschistische Aktion -liike syntyi alun perin Saksassa vuonna 1932, kun Saksan kommunistinen puolue (KPD) perusti sen vastavoimaksi natsien puolisotilaallisille järjestöille. Liike tuli korvaamaan aiemmin samana vuonna kiellettyä Rotfrontkämpferbund-järjestöä. Se jäi kuitenkin hyvin lyhytikäiseksi, sillä natsit tuhosivat sen jo seuraavana vuonna.

Saksan kommunistipuolue KPD perusti puolisotilaallisen Antifaschistische Aktion -järjestön, josta Antifan nimi tulee. Rahoituksensa KPD sai Stalinin johtamalta Kominternilta.

## Antifa nykyään

### Saksassa
Antifaschistische Aktion perustettiin uudestaan Saksassa 1980-luvulla vastaamaan äärioikeiston uuteen nousuun. Liike nousi uudelleen samoihin aikoihin myös Yhdistyneessä kuningaskunnassa.

1990-luvulla Saksan antifasistit harjoittivat monipuolista aktivismia Saksassa: Heillä oli nuorten Antifa-ryhmiä, ammattiyhdistysaktiivien Antifa-ryhmiä, militantteja Antifa-ryhmiä, valistustyöhön keskittyviä ryhmiä ja muitakin. Antifaan kuuluneet postityöntekijät kieltäytyvät jakamasta fasistien propagandaa, katupartiot terrorisoivat fasistijengejä, tukiryhmät auttoivat pakolaisia ja tiedonkerääjät soluttautuvat uusnatsien joukkoon paljastaen ja häiriten näiden suunnitelmia.

Liike toimii ympäri Saksaa, ja sillä on toimintaa muun muassa Berliinin osavaltiossa ja Nordrhein-Westfalenin osavaltiossa Dortmundin ja Essenin kaupungeissa. Berliinissä Antifalla on yli kymmenen osastoa. Essenissä se käyttää nimiä Rote Antifa [Essen], Rote Antifa ja Rote Antifa NRW.

Berliinissä Antifa on toistuvasti osoittanut mieltään turvapaikanhakijoiden puolesta ja Pegidaa vastaan. Antifan toimintaa on kritisoitu muun muassa ääriliikkeitä tutkivien toimesta, koska se on hyödyntänyt turvapaikanhakijoita ja heidän tilannettaan viestinnässään. Tyypillisesti Antifan jäsenet ovat kuvauttaneet Syyriasta ja Irakista tulleita turvapaikanhakijoita Antifan banderollien kanssa, vaikka maahantulijat eivät ole ymmärtäneet mistä on kyse.

Tammikuussa 2015 noin 600 antifasistista mellakoitsijaa rikkoi muun muassa kampaamoliikkeen ja pankin näyteikkunoita sekä kivitti poliisiautoja ja vandalisoi hallitusrakennuksia Leipzigissa. Kolme poliisiautoa vaurioitui pahoin. Lisäksi mellakoitsijat rikkoivat liikennemerkkejä, heittelivät savupommeja ja ilotulitteita sekä maalasivat lukuisia graffiteja, joissa osassa luki muun muassa "Antifa" ja "Stop Pegida". Vain kolme henkeä pidätettiin ja poliisi kirjasi 204 henkilön tuntomerkit muistiin.

Kesäkuussa 2018 vuonna 1967 perustetun chicagolaisen Coven-yhtyeen esiintyminen peruttiin Saksassa, koska Antifa syytti sitä fasismista. Yhtyeen oli määrä esiintyä Berliinissä, vaikka yhtye tuomitsee itsekin rasismin ja fasismin. Syytökset johtuivat ilmeisesti siitä, että yhtyeen uusi kiertuekitaristi Ricktor Ravensbrück eli Richard Lee (soittanut muun muassa The Electric Hellfire Clubissa ja Wolfen Societyssä) on soittanut aikaisemmin samoissa yhtyeissä kuin Acheronin Vincent Crowley. Crowleyta on aikaisemmin syytetty fasismista, natsismista ja äärioikeistolaisuudesta, joten konsertit ilmeisesti peruttiin tämän kytköksen vuoksi.

Syyskuussa 2018 suomalaisen Kalmankantaja-metalliyhtyeen esiintyminen peruttiin Black Cult Doctrine -festivaaleilla Saksassa Antifan painostuksen vuoksi.

Vuonna 2019 Antifan jäsenet estivät kahdesti Vaihtoehto Saksalle -puolueen perustajiin kuuluvan Bernd Lucken luennon Hampurin yliopistossa. Luennon estäneiden mukaan Lucke ei sopinut luennoitsijaksi, vaikka hän on yliopiston professori. Luento saatiin järjestetyksi kolmannella kerralla poliisin tultua vartioimaan tilaisuutta.

#### Hampurin G20-maiden huippukokouksen mellakointi
Saksan Antifa otti osaa Hampurissa heinäkuussa 2017 G20-maiden huippukokousta vastustaviin 100 000–200 000 henkeä koonneisiin mielenosoituksiin, jonne myös Ruotsin, Tanskan ja Norjan Antifa-ryhmiä kokoontui. Hampurissa järjestettiin useita erillisiä mielenosoituksia, joista yksi oli ennen huippukokouuksen alkua järjestetty ja mellakoihin päättynyt *Welcome to Hell* ('Tervetuloa Helvettiin'). Ei kuitenkaan ole tiedossa, kuinka moni sen osallistujista oli kytköksissä antifaan. Mielenosoittajat käyttivät musta blokki -taktiikkaa. Mielenosoitukset muuttuivat mellakaksi, ja erityisesti Schanzenviertelin kaupunginosassa tapahtui vandalismia ja siellä sytytettiin tulipaloja. Schanzenviertelissä rikottiin paljon ikkunoita ja polkupyöriä, ryöstettiin liikkeitä ja poltettiin autoja. Osa tekijöistä saatiin kiinni, mutta osa myös pakeni. Kaiken kaikkiaan 143 ihmistä pidätettiin. Osa ryöstelijöistä oli ammattirikollisia tiirikointitaitoineen. Silminnäkijöiden mukaan osa mellakoitsijoista oli Italiasta ja Skandinaviasta.

Mellakoitsijat käyttivät myös väkivaltaa, ja ainakin 213 poliisia loukkaantui. *[[BuzzFeed]]*-uutissivuston hankkimien tietojen mukaan poliisi kuitenkin liioitteli loukkaantuneiden määrää. Aluksi ilmoitettiin, että 476 poliisia oli loukkaantunut tai sairastunut 22. kesäkuuta – 10. heinäkuuta. Neljän mielenosoituspäivän aikana heistä kuitenkin loukkaantui tai sairastui vain 231, joista 21 ei pystynyt palaamaan töihin seuraavana päivänä. Lisäksi joukossa oli lukuisia tapauksia, joiden vammat eivät olleet mielenosoittajien aiheuttamia. Esimerkiksi useita kymmeniä mellakapoliiseja kärsi nestehukasta.

Paikalla oli kaikkiaan 20 000 poliisia, ja mellakoitsijat yrittivät hyökätä myös paikalliselle poliisiasemalle. Vasemmistonuorten varapuheenjohtaja Henrik Jaakkola kritisoi puolestaan poliisin voimankäyttöä. Mellakoissa tukittiin teitä sekä kivitettiin poliiseja, ja Hampurin julkinen liikenne ajautui kaaokseen. Poliiseja heiteltiin myös lasipulloilla ja heitä kohti ammuttiin. Ihmiset eivät päässeet työpaikoilleen. Poliisi varoitti kaupunkilaisia liikkumasta julkisilla paikoilla, kuten metroasemilla, sillä sivullisetkin saattavat osua paikalle polttopulloiskujen aikaan. Mellakoitsijat hyökkäsivät myös tekoja kritisoineiden ja kuvanneiden kaupungin asukkaiden kimppuun, ja tilanne äityi niin vaaralliseksi, että poliisikin epäröi keskeyttää ryöstelyä ja vandalisointia. Mellakoitsijat kehottivat myös joitakin sivullisia liittymään ryöstelyyn. Poliisivoimat kertoi myöhemmin, että se oli huolissaan myös omasta turvallisuudestaan.

Turun sanomat uutisoi, että liittokansleri Angela Merkel teki monien mielestä erheen valitessaan huippukokouksen paikaksi maan toiseksi suurimman kaupungin Hampurin, jossa äärivasemmistolaisella väkivallalla on pitkät perinteet. Esimerkiksi St. Paulin alueella kaksi kirkkoa majoitti mielenosoittajia.

Poliisi etsintäkuulutti mielenosoituksen jälkeen 104 henkilöä, joiden kuvat julkaistiin tiedotusvälineissä. Ensimmäinen etsintäkuulutettu saatiin kiinni vasta joulukuussa, jolloin paljastui, että hän oli äärioikeistolainen videobloggaaja, joka oli mahdollisesti syyllistynyt ryöstelyyn supermarketissa.

### Muualla Keski-Euroopassa
Antifaschistische Aktion toimii Sveitsissä. Sillä on solu Bernissä ja se on järjestänyt toimintaa myös Zürichissä.

Liike toimii Itävallassa, jossa sillä on Wienissä myös feministinen jaosto Rosa Antifa Wien (RAW).

Unkarissa liike käyttää nimeä Antifa-Hungary.

### Suomessa
Ensimmäinen suomalainen Antifa perustettiin Turkuun vuonna 1992. Helsingissä perustettiin Antifa vuonna 1994. Paikkana toimi Suomen Demokraattisen Nuorisoliiton (nykyään Vasemmistonuoret) toimisto. Helsingin Antifa julkaisi 1990-luvulla myös lehteä, jonka levikki oli 2 000 kappaletta. 1990-luvulla useita Aseistakieltäytyjäliiton jäseniä toimi myös Antifassa. AFA:n nimissä kirjoitettiin myös artikkeleita *[[Kapinatyöläinen|Kapinatyöläiseen]]* 1990-luvulla. Pian toiminta levisi 1990-luvun puolivälissä myös Lahteen. Lisäksi Joensuussa perustettiin Antifa vuonna 2000.

Antifa Suomi -niminen militantti ryhmä aloitti toimintansa 2009, mutta ilmoitti lopettavansa syksyllä 2015, jolloin se kehotti suomalaisia fasismin vastustajia seuraamaan *Varisverkoston* toimintaa. Suojelupoliisi ei maininnut järjestöä enää vuotta aikaisemmin julkaistussa väkivaltaista ekstremismiä käsittelevässä raportissaan. Vuoden 2016 lopussa Suojelupoliisi esitti arvion, että Suomessa on löyhä Antifa-verkosto, jonka ensisijaisina kohteina ovat Pohjoismainen Vastarintaliike ja Soldiers of Odin. Lisäksi Suojelupoliisi arvioi, että kohteiksi voivat joutua myös muut maahanmuuttovastaiset tai oikeistopopulistiset tahot.

Kokoomuksen äänenkannattajan nettiversion Verkkouutisten mukaan Antifa hyväksyy väkivallan käytön ja he naamioituvat katutappeluita varten. Julkaisun Juha-Pekka Tikan mukaan fasistien ja antifasistien katutappelut ruokkivat molempia ryhmiä, ja tällaisten tappeluiden aikaisesta kaaoksesta Adolf Hitler nousi valtaan.

### Muissa Pohjoismaissa

Ruotsin AFA on syyllistynyt toiminnassaan lukuisiin eri rikoksiin, kuten maahanmuuttovirastoon hyökkäykseen ja sen työntekijöiden uhkailuun; äärioikeistolaisten poliitikkojen ja näiden perheenjäsenien uhkailuihin ja pahoinpitelyihin, poliisin mukaan jopa murhayritykseen; vahingontekoihin kristillisdemokraattien puoluetoimistoilla ja maahanmuuttoasioiden tuomarin kotona – sekä tämän ja kollegoidensa henkilötietojen luvattomaan levittämiseen Internetissä; tuhopolttoihin; mellakointiin; uhkaukseen estää kunnanvaltuuston kokous Göteborgissa, mikä vaati miljoona kruunua vaatineen poliisioperaation kokouksen turvaamiseksi; AFA:n mellakointia protestoineen sivullisen pahoinpitelyyn; aselakirikoksiin ja erään Ruotsin arvokkaimmista tauluista vandalisoimiseen.

Tanskassa Antifa on toiminut vuodesta 1992. Siellä se käyttää Antifa- ja AFA-nimien ohella nimeä Antifascistisk Aktion.

Norjassa Antifa käyttää nimeä Antifascistisk Aksjon. Se on perustettu vuonna 1994. Norjassa Antifa painosti vuonna 2016 Blastfest-metallimusiikkifestivaalin järjestäjää, jotta ranskalaisen Peste Noire -yhtyeen esiintyminen peruttaisiin. Blastfestin mukaan ainoat vaihtoehdot olivat joko festivaalien tai Peste Noiren keikan peruminen, joten esiintyminen peruttiin.

### Benelux-maissa
Alankomaissa Antifaschistische Aktion on perustettu vuonna 1992, ja sen pääpaikka on Haag. Se tunnetaan nimillä Anti-Fascistische Actie ja AFA Nederland. Paikallisosastoja ovat AFA Amsterdam, AFA Den Haag, AFA Eindhoven, AFA Fryslan, AFA Tilburg, Antifa Utrecht ja AFA Zaandam (lyh. Zantifa).

Belgiassa Antifalla on toimintaa maan pääkaupungissa Brysselissä, jossa sillä toimii Antifa Bruxelles- ja Brussels Antifa Straight Edge -ryhmittymät.

### Viro ja muut Baltian maat
Viron poliisiviranomaisten mukaan militantti Antifa on toiminut maassa vuodesta 2006. Tätä aikaisemmin maassa on toiminut lähinnä vironvenäläisten politiikkaan keskittyneitä antifasisteja.

Latviassa antifasistinen liike käyttää nimeä Antifa Latvia, ja se pitää pääpaikkanaan maan pääkaupunkia Riikaa.

Liettuassa liike toimii nimellä Antifa Lietuva. Sen toiminta käynnistyi Antifa Lietuvan oman ilmoituksen mukaan huolesta siitä tilasta, johon maan poliittinen ilmapiiri oli ajautunut Sąjūdis-kansalaisliikkeen alkuunpanemana.

### Itä-Euroopassa
Antifa toimii Tšekissä, jossa se käyttää nimityksiä Antifašistická Acte ja Antifascist Action (lyhennettyinä ANTIFAcz, Antifa ja AFA) ja Puolassa. Liike on tullut myös Venäjällä aktiiviseksi 2000-luvulla, joissa sen toiminta liittyy osittain jalkapallojoukkueiden ultratoimintaan. Venäjällä Antifan ryhmittymiä on ottanut osaa eri kaupunkien joukkueiden, kuten Jekaterinburgin, Petroskoin, Irkutskin, Nakhodkan ja Moskovan ultraryhmien kannatustoimintaan. Myös Valko-Venäjällä Antifa painottaa toiminnassaan ultrakulttuuria. Siellä Antifa toimii Minskissä, Oršassa, Ivatsevitšyssä ja Rudenskissa.

Slovakiassa Antifa on järjestänyt jopa tuhat mielenosoittajaa keränneitä tapahtumia, joihin on ottanut osaa myös Tšekin ja Unkarin Antifan jäseniä. Slovakian antifasistit ovat julkaisseet Internetissä muun muassa Kotleba-puolueen kannattajien nimiä, osoitteita ja puhelinnumeroita. Slovakian Antifa toimii muun muassa Bratislavassa.

Moldovassa Antifan johtaja Grigore Petrencolle tuomittiin kesäkuussa 2017 neljän vuoden ja kuuden kuukauden vankeusrangaistus syyskuussa 2015 järjestetystä mellakasta. Hänet tuomittiin myös 10 000 leun sakkoihin. Mallakoitsijat pyrkivät hyökäämään Moldovan valtakunnansyyttäjän toimistoon. He olivat varustautuneet ketjuin ja metallisin astaloin. Petrencon lisäksi myös muita Antifan jäseniä vastaan nostettiin syytteitä.

Ukrainassa Antifa käyttää nimeä Ukraine Antifa. AFA toimii myös Sloveniassa.

### Pyreneiden niemimaalla
Antifa on oman ilmoituksensa mukaan järjestäytynyt Portugalissa, jossa se käyttää nimeä Colectivo Acção Antifascista. Se toimii muun muassa Viana do Castelon kaupungissa.

Järjestöllä on toimintaa lisäksi Espanjassa. Eräs Espanjan soluista on nimeltään Antifa Pirineus, ja se järjestää säännöllisesti punk-konsertteja La Seu d’Urgellin kaupungissa.

### Balkanin niemimaalla
Antifa toimintaan kuuluu myös Kreikassa jalkapallokulttuuri Venäjän Antifan tavoin. Soluja toimii muun muassa Ioánninassa, Ateenassa, Thessalonikissa, Patraksessa ja Lárisassa. Se tunnetaan maassa nimellä Anti-Fascist Action for Greece.

Bosnia ja Hertsegovinassa Antifa järjestää muun muassa Mostarissa omaa festivaalia, Antifa Festiä. Kroatiassa Antifalla on toimintaa Šibenikissä, jossa se tärveli elokuussa 2016 patsaan.

Antifa toimii oman ilmoituksensa mukaan Albaniassa ja Bulgariassa.

### Muualla Euroopassa
Irlannissa liike tunnetaan nimellä AFA Ireland ja Anti-Fascist Action Ireland. Se on perustettu vuonna 1991 ja pitää keskuspaikkanaan maan pääkaupunkia Dublinia. Sillä on solu myös Galwayssä, ja se käyttää nimeä AFA Galway.

Ranskassa Antifa käyttää nimeä Action Antifasciste, ja se kertoo toimivansa muun muassa Calaisissa, Marseillessa ja Pariisin esikaupunkialueilla, joilla se käyttää nimeä Action Antifasciste Paris-Banlieue (lyhennettynä AFAPB).

Vappuna 2017 Pariisissa luokkasotaan yllyttäneet Antifan jäsenet hyökkäsivät poliisin kimppuun itse rakennettuja pommeja ja polttopulloja käyttäen. Poliisit jäivät pommien sytyttämän tulipalon saartamaksi, mutta osa heistä myös syttyi palamaan.Ainakin kolme poliisia sai vakavia palovammoja. Yhteensä kuusi poliisia loukkaantui. Mellakoitsijat sytyttivät irtaimella täytettyjä ostosvaunuja tuleen ja työnsivät niitä mellakkapoliiseja kohden. Myös omaisuutta tuhottiin ja poliisia kivitettiin. Mellakkaan osallistui satoja antifasisteja, osa ulkomailta saapuneita. Mellakoitsijat vastustivat Marine Le Peniä. Tilannetta pyrki rauhoittamaan 9 000 poliisia.

Antifalla on toimintaa oman ilmoituksensa mukaan myös Maltalla ja Kyproksella, jolla sen ryhmiä ovat Antifa League Cyprus, Antifa Cyprus-Greece ja AntifaAction Nicosia.

### Anglosaksiset maat
#### Yhdysvallat
New Jerseyn osavaltiossa Antifan on luokiteltu harjoittavan maan sisäistä terrorismia. *[[Politico]]*-sivuston haltuunsa saamien asiakirjojen mukaan Yhdysvaltojen turvallisuusministeriö Department of Homeland Security luokittelee muissakin osavaltioissa ”antifaksi” kutsutun liikkeen toimet "maan sisäiseksi terrorismiksi" (”domestic terrorism”). Viranomaiset syyttivät "anarkistiksi ekstremisteiksi” kutsumiaan henkilöitä hyökkäyksistä poliisia, hallitusta ja poliittisia instituutioita sekä kapitalistisen järjestelmän, rasismin, fasismin ja yhteiskunnallisen epäoikeudenmukaisuuden symboleina pitämiään tahoja vastaan. Yhdysvalloissakin Antifa on hajautettu, ja esimerkiksi CNN:ltä kesti kuukausia saada Antifan jäseniä haastatteluun.

*[[Fox News]]in* ja *[[The Washington Times]]in* mukaan Antifaksi kutsuttu ryhmittymä on ollut aloittajana väkivallan käytössä mielenosoituksissa. *[[The New York Times]]in* mukaan Yhdysvaltain antifassa mukana olevat henkilöt kantavat tuliaseita. Lehden mukaan antifa on syntynyt vastavoimaksi äärioikeistolaiselle ekstremismille. *[[Police Magazine]]* -verkkosivuston mukaan Yhdysvaltjen Antifa-ryhmät pitävät nykyistä hallintoa fasistisena diktatuurina, ja siksi ne pitävät käyttämäänsä väkivaltaa ja omaisuuden tuhoamista oikeutettuna. Sivuston mukaan Antifan jäsenet myös tavallisesti videokuvaavat mielenosoituksiaan ja mellakoitaan ja toisinaan yrittävät ärsyttää kuvattavia henkilöitä, jotta he tekisivät jotain laitonta tai sopimatonta tullessaan kuvatuiksi.

Yhdysvalloissa julkisessa keskustelussa on arvuuteltu, milloin Antifan väkivalta saa entistä aggressiivisempia piirteitä. New Yorkissa toimivan NYC Antifa -ryhmän jäsen ei kommentoinut voisiko se käyttää tuliaseita *[[AOL]]*:n toimittajan kysyessä asiasta. *[[Redneck Revolt]]* -ryhmä on kuitenkin turvannut antifasistisia ryhmiä mielenosoituksissa kantamalla kivääreitä mukanaan. Esimerkiksi *The New York Times* on arvellut, että aseellisten yhteenottojen mahdollisuus kasvaa koko ajan. Turvallisuusministeriö on varoitellut antifasistien ja äärioikeistolaisten keskinäisestä väkivallasta huhtikuusta 2016 asti. Kummatkin ryhmät ovat muuttuneet väkivaltaisemmiksi, suuremmiksi ja enemmän yhteenottoja hakeviksi. Ministeriö pelkäsikin, että jos nationalistit saavat lisää näkyvyyttä myös Antifa muuttuu väkivaltaisemmaksi.

Yhdysvalloissa Antifalla on soluja ympäri maata, muun muassa Virginiassa, Texasssa, Seattlessa, Delawaren piirikunnassa, Harrisburgissa, Raleighissa, Las Vegasissa, New Yorkssa, Philadelphiassa, Chicagossa ja San Franciscossa. New Yorkissa soluja on useita, muun muassa Upstate New York Antifa (Upstate NY Antifa) ja vuonna 2010 perustettu New York City Antifa (New York Antifa). New Jerseyssä toimii kolme solua: North Jersey Antifa, South Jersey Antifa ja HubCity Antifa New Brunswick (Middlesexin piirikunnassa). Nebraskan osavaltiossa se toimii nimellä Antifascist Action-Nebraska. Mainen osavaltiossa Antifalla on kaksi solua, Southern Maine AntiFa (SoME AntiFa) ja Cental Maine AntiFa (CMaine Antifa). Pohjois-Carolinassa Antifa tunnetaan nimellä North Carolina Antifa (NC Antifascists). Floridassa toimii Tampa Bay Antifa.

Helmikuussa 2017 osa Yhdysvaltain Antifa-soluista ja Black Lives Matter -liikkeen aktivisteista kehotti boikotoimaan ruotsalaisen Marduk-yhtyeen konserttikiertuetta ja tarvittaessa turvautumaan väkivaltaankin, koska he katsoivat yhtyeen jäsenten olevan uusnatseja. Lisäksi he kehottivat toiminaan näin myös Incantation-yhtyeen osalta. Euroopasta lähtöisin oleva, mutta myös Pohjois-Amerikassa ja Australiassa toimiva Metal Blast -metallimusiikkisivusto kirjoitti, että boikotin argumentit eivät ole pitäviä. Kiertueelta täytyi perua esiintyminen Kaliforniassa, koska poliisi ei pitänyt sen järjestämistä turvallisena paikallisten Antifa-jaostojen esittämien protestien vuoksi. Konsertin järjestämispaikkana toimineen Oakland Metro Operahousen työntekijöiden – joista valtaosa on värillisiä ja/tai seksuaalivähemmistöihin kuuluvia – mukaan hekin olisivat halunneet, että konsertti järjestetään, vaikka Antifa oli pitänyt Mardukia suvaitsemattomana yhtyeenä.

Vastaavasti helmikuussa 2018 norjalaisen Taake-yhtyeen Yhdysvaltoihin suunniteltu konserttikiertue peruttiin Antifan painostuksen vuoksi. Yhtyeen lausunnon mukaan antifa sekä antifan kannattajien laiton konserttipaikkojen painostaminen aiheutti lopulta perumisen. Painostukseen liittyi väkivallalla uhkailu kiertueen järjestäjiä sekä faneja että kiertueen muita yhtyeitä kohtaan.

##### Väkivallantekoja
* Kesäkuussa 2016 Sacramentossa noin 300 vastamielenosoittajaa, joiden joukossa oli United States Department of Homeland Security -viraston mukaan Antifan jäseniä, hyökkäsi 25:n Traditionalist Worker Partyn jäsenen kimppuun veitsin, pulloin, tiilin ja asfaltinpaloin. Yhteensä 14 ihmistä loukkaantui. Poliisin mukaan Antifa kantoi vastuun vastamielenosoituksen järjestämisestä, ja se esitti syytteitä nostettavaksi 106 henkilöä vastaan. Poliisin mukaan kahakkaan osallistuneet syyllistyivät 514 rikkeeseen ja 68 vakavaan rikokseen. Omaisuutta särkyi tuhansien dollareiden edestä.
* Tammikuussa 2017 Donald Trumpin virkaanastujaisten yhteydessä antifasisti löi televisiohaastattelussa ollutta uusnatsia ja valkoisen ylivallan kannattajaa kirjailija Richard B. Spenceriä kasvoihin.
* Helmikuussa 2017 Antifan jäsenet mellakoivat ja ampuivat ilotulitteita esiintymislavalle, jolla Alt-Rightin oli määrä järjestää puheita. He ottivat myös yhteen poliisin kanssa. Omaisuutta tuhoutui tuhansien dollareiden arvosta.
* Maaliskuussa 2017 Antifa protestoi Donald Trumpin kannattajia vastaan ja otti yhteen poliisin kanssa Berkeleyssä. Aseina heillä oli pesäpallomailoja, puukkoja, metallitankoja ja tiiliä. Kymmenen henkeä pidätettiin.
* Huhtikuussa 2017 järjestäjät joutuivat perumaan poliittisen tapahtuman Berkeleyssä, koska Antifa uhkaili heitä väkivallalla.
* Vappuna 2017 poliisi pidätti 25 Antifan jäsentä Portlandissa, koska he hyökkäsivät vappumarssilla poliisin ja pelastustyöntekijöiden kimppuun sekä tuhosivat omaisuutta.
* Toukokuussa 2017 Antifa uhkasi hyökätä Portland Rose Festival -tapahtumaan, koska myös republikaanit aikoivat ottaa osaa tapahtumaan. Tapahtuma peruttiin väkivallan uhan vuoksi.
* Kesäkuussa 2017 amerikkalainen nainen löi mielenosoituksessa poliisihevosta lippukepillä, jonka päässä oli naula. Konservatiivisen Fox-kanavan ja vastamielenosoituksen kohteena olleen konservatiivisen ACT-järjestön edustajan mukaan kyseessä oli Antifan jäsen. Toiset uutislähteet eivät puhu tekijästä Antifan jäsenenä.
* Kesäkuussa 2017 Antifa otti osaa mellakoihin, jotka alkoivat Washingtonissa erään oppilaitoksen kyseenalaistettua kampukselleen suunnitteilla olleen *Day Without White People* -tempauksen ('päivä ilman valkoisia ihmisiä') mielekkyyden.	
* 27. elokuuta 2017 noin 100 anarkistia ja antifasistia hyökkäsi Kalifornian Berkeleyn Martin Luther King Jr. Civic Center Park -puistossa peruutettuun äärioikeistolaiseen *No to Marxism in America* ('Ei marxilaisuudelle Amerikassa') -mielenosoitukseen matkalla olleiden henkilöiden kimppuun. Mielenosoittajia hakattiin kepeillä, suihkutettiin pippurisumutteella ja lyötiin kilvillä, joissa luki "No Hate" ('Ei vihaa'). Eräs mielenosoittaja yritti puolustautua yksin viittä hyökkääjää vastaan ja eräs pippurisumutteella antifasisteja suihkinut Trumpin kannattaja kaadettiin maahan.
* 29. kesäkuuta 2019 antifasistit hyökkäsivat Portlandissa konservatiivisen opiskelija-toimittajan Andy Ngon kimppuun hänen kuvatessaan äärioikeistolaista Proud Boys -järjestöä vastustaneita mielenosoittaja Rose City Antifa -ryhmän järjestämässä mielenosoituksessa. Ngo joutui hyökkäyksen jälkeen sairaalaan ja hänellä todettiin haavojen ja punotuksen lisäksi aivoverenvuoto. Häntä oli isketty useasti päähän ja kasvoihin, hänen GoPronsa varastettiin ja hänen päälleen heitettiin pirtelö tilanteessa, josta hän yritti paeta. Wisconsinin yliopiston sosiologian apulaisprofessorin Stanislav Vysotskin mukaan Ngon pahoinpitely oli itsepuolustusta.
*4. elokuuta 2019 tapahtuneen Daytonin joukkosurman (9 kuollutta, joista 6 mustia; 27 luokkaantunutta) tekijä uudelleentwiittasi Antifaa kannattavia twiittejä, mutta poliisi ei ole vahvistanut Twitter-tilin aitoutta. Ampuja ei myöskään jättänyt poliittista manifestia.

Lisäksi Antifa on ollut osallisena erilaisissa yhteenotoissa Chicagossa, Philadelphiassa, Houstonissa, Alabamassa ja Nebraskassa.

##### Torch Antifa
Oman ilmoituksensa mukaan Antifa toimii Yhdysvalloissa myös Torch Antifa -nimisenä militanttina ja autonomisena ryhmittymänä, jolla on 15 alajaostoa. Ryhmä on lähtöisin Indianan osavaltiosta, ja se on perustettu vuonna 2013. Vaikka liike toimiin nykyisin Antifa-nimen alla, ovat sen juuret vuonna 1987 Minneapolisin kaupungissa perustetussa ARA (Anti-Racist Action) -järjestössä. Torch Antifa käyttää myös nimeä Torch Network, ja se toimii myös Yhdysvaltain ulkopuolella.

Nykyiset alajaostot noudattavat Torch Networkin viittä ohjenuoraa. Ensimmäiset ryhmät olivat South Side Chicago ARA, Bloomington and Lafayette HARM, ARA-LA ja Central Texas ARA. Ryhmät saavat kuitenkin nimetä itsensä vapaasti, joten kaikki eivät käytä Antifa-nimeä siitä huolimatta, että ne kuuluvat Torch Antifa -verkostoon. Ryhmiä ovat:
* Anti-Racist Action Los Angeles/People Against Racist Terror
* Central Florida Antifa
* Central Texas Anti-Racist Action (myös nimellä Central Texas ARA)
* Western North Carolina Antifa
* Philly Antifa
* South Florida Antifa Network (myös nimellä South Florida Antifa)
* South Side Chicago Anti-Racist Action (myös nimillä South Side Chicago ARA ja Chicago ARA)
* Rocky Mountain Antifa
* Antifa Sacramento
* Rose City Antifa (Toimii Portlandissa. Mainittu myös eräänä vanhimmista Yhdysvaltain Antifa-soluista.)
* Atlanta Antifascists (myös nimellä Atlanta-Antifa)
* Pacific Northwest Antifascist Workers Collective
* Antifa Seven Hills
Antifa Torchia ovat tukeneet muun muassa Tom Morello ja Oi Polloi -yhtye esiintymällä kokoelma-CD:llä, jonka myyntituotot menevät järjestön vankitukirahastoon.

##### Terroristijärjestöksi luokittelu
31. toukokuuta 2020 Yhdysvaltain presidentti Donald Trump twiittasi, että Yhdysvallat luokittelee vastaedes Antifan terroristijärjestöksi. Trump syytti Antifaa Minneapoliksen 2020 tapahtumien pohjalta syntyneistä mellakoista, jotka levisivät ympäri Yhdysvaltoja, aiheuttivat mittavaa vahinkoa, väkivaltaisuuksia ja ryöstelyä. Tätä ennen 100 000 ihmistä oli allekirjoittanut vetoomuksen Antifan kieltämiseksi. 

#### Australia
Australiassa ryhmä on toiminut aktiivisesti 2010-luvulla muun muassa Brisbanessa. Charles Sturtin yliopiston Australian historian ja politiikan tohtori Troy Whitford on todennut, että harva Australiassa hyväksyy paikallisen Antifan väkivaltaisen toiminnan. Hän jatkaa, että Antifa on ollut useimmiten aloitteellinen väkivaltaan, kun se on ottanut yhteen Australian kansallismielisten ryhmittymien kanssa. Koska Australian Antifa ei hyväksy vastustamiensa tahojen mielipiteitä ja käyttää väkivaltaa niiden vaientamiseen, Whitford toteaa, että Antifan toiminta on itse asiassa fasistista eikä antifasistista. The Sydney Morning Herald -sanomalehden haastattelema nimettömänä pysytellyt Antifan jäsen kertoikin, että hän saa väkivallan käyttämisestä machon adrenaliiniryöpyn.

Cronulla-mellakoiden vuosipäivänä naamioituneet Antifan mielenosoittajat ympäröivät anti-islamistisen naismielenosoittajan 20–30 hengen voimin. He uhkailivat Australian lippua kantanutta naista hänen ja lipun polttamisella.

#### Yhdistynyt kuningaskunta
Antifa (myös nimellä Antifa-GB ja Antifa Action UK) toimii myös Yhdistyneessä kuningaskunnassa.

Yhdistyneessä kuningaskunnassa Antifa on järjestänyt protesteja, mutta syyllistynyt myös savupommien heittämiseen. Walesissa se tunnetaan nimellä Welsh Antifa. Antifalla on Walesissa myös muita jaostoja, kuten Antifa Aber (myös nimellä Antiffa Aber), joka toimii Aberystwythin kaupungissa; Valleys Antifascists (myös nimellä Antiffa'r Cymoedd) sekä Swansean solu.

Järjestön oman ilmoituksen mukaan se toimii Yhdistyneessä kuningaskunnassa Antifascist Network -nimisen (lyhennettynä AFN), Antifaa laajemman, ryhmittymän yhteydessä. Yhdistyneessä kuningaskunnassa toimivia Antifa-soluja ovat Walesin solujen ohella muun muassa:
* Aylesbury Anti Fascists (myös nimellä Aylesbury AntiFa)
* Belfast Anti-Fascists (myös nimellä Belfast Antifa)

* Berkshire Antifascists (myös nimellä Berkshire Antifa)
* Brighton Antifascists
* Bristol Antifascists
* Bury St Edmunds Anti-Fascists (myös nimellä Bury Antifa)
* Cambridge Antifa
* Camden Antifascists (myös nimellä Camden Antifa)
* Cornwall Antifa (myös nimellä Antifa Cornwall)
* Derby Antifascists (myös nimellä Derby Antifa)
* Edinburgh Antifa (myös nimillä Anti-Facist Action Edinburgh ja Antifa Edinburgh)
* Essex Antifascists (myös nimellä Essex Antifa)
* LDN Antifa Crew
* Mansfield Anti-Fascists (myös nimellä Mansfield Antifa)
* Mayo Antifa
* Northumberland Anti-Fascists (myös nimellä Northumberland Antifa)
* Norwich Antifa 161 (myös nimellä Norwich AntiFa ja Norwich Anti-Fascists)
* Portsmouth Anti-Fascists (myös nimellä Pompey Antifa)
* Preston Anti-Fascist Network
* South-East Anti fascists (myös nimellä SE Antifa)
* Southampton Antifascists (myös nimellä Southampton AFA)
* Wigan Antifascists (myös nimellä Wigan Antifa)
* Wycombe Antifa

#### Kanada
Antifa toimii myös Kanadassa. Siellä se on järjestäytynyt Vancouverissa ja Edmontonissa.

### Etelä-Amerikka
Antifalla on toimintaa myös Chilessä, jossa sen soluja ovat El Colectivo Acción Anti-Fascista Valparaíso ja Acción Anti Fascista – Chile. Myös ne käyttävät väkivaltaa toimintatapoinaan.

### Länsi- ja Keski-Aasia
Antifa toimii myös Aasiassa, ainakin Kazakstanissa ja Turkin suurimmassa kaupungissa Istanbulissa.

### Taistelu Isis-terroristeja vastaan
Antifan kannattajia on osallistunut Syyrian sisällissotaan, jossa he taistelevat ISIS-järjestöä vastaan Pohjois-Syyrian kurdialueella Rojavassa yhdessä YPG-joukkojen (Kansan puolustusyksiköt) kanssa. Antifasisteja on osallistunut muun muassa Raqqan taisteluun. Muiden länsimaalaisten lisäksi mukana on ollut myös ainakin kaksi kantasuomalaista vapaaehtoista taistelijaa. Kansainvälinen Antifa ei tue YPG:tä eikä päinvastoin, ja kansainvälisen vapaaehtoisjoukkueen nimi on muutettu Antifasta YPG Internationaliksi joukkueen jäsenten äänestyksellä. Näin päätettiin, koska nimenä Antifa ei enää edustanut jäsenten maailmankatsomusten monimuotoisuutta.

## Kritiikki
Sosiologian professori Ann-Dorte Christensenin mukaan Tanskan AFA:ssa rakennetaan väkivaltaan perustuvaa hypermaskuliinista identiteettiä muun muassa tappeluilla poliisin kanssa. Tämä on karkottanut naisia liikkeestä ja tuottanut homososiaalisen yhteisön uusnatsiliikkeen tapaan. Yhteiskuntatieteiden tohtori Jiri Nieminen arvioi Kansan Uutisissa, että tämä pätee yleisemminkin radikaalivasemmistoon, myös Suomessa.

Kalifornialaisen Center for the Study of Hate & Extremism -tutkimuskeskuksen johtaja Brian Levin on todennut, että Antifa on muuttunut aktiivisemmaksi tullaakseen merkittäväksi toimijaksi väkivaltaisissa mellakoissa. Myös antisemitismin ja muun syrjinnän vastaisen Anti-Defamation League -järjestön johtaja Jonathan Greenblatt on todennut, että kesällä 2020 George Floydin kuoleman laukaisemat mielenosoitukset antavat Antifan kaltaisille poliisiin vihamielisesti suhtautuville järjestöille mahdollisuuden mellakointiin. Antifa voi käyttää tällaisia yhteiskunnallisia tilaneita hyväkseen, vaikkeivät niiden päämäärät olisi samat kuin muiden mielenosoittajien.

Antifaa ovat arvostelleet Yhdysvalloissa väkivallan hyväksymisen takia myös valtavirran demokraatit, kuten edustajainhuoneen puheenjohtaja Nancy Pelosi.

## Äärioikeiston valeuutisointi
Erityisesti Yhdysvalloissa antifa on joutunut äärioikeistolaisen alt-right-järjestön valeuutisoinnin kohteeksi. Antifan nimissä on muun muassa perustettu feikkiprofiileja sosiaaliseen mediaan. Kesäkuussa 2017 Antifan nimissä tehdyssä valeprofiilissa julkaistu paikkaansapitämätön uutinen antifasistisesta mielenosoituksesta sai Yhdysvaltain Gettysburgissa aikaan alt-rightin kannattajien kokoontumisen, jonka yhteydessä yksi äärioikeistolainen Donald Trumpin kannattaja loukkaantui vakavasti vahingonlaukauksesta.

Alt-right levitti myös lokakuussa 2017 tapahtuneen Las Vegasin ammuskelun jälkeen valeuutisia, joissa ampujalla väitettiin olevan kytköksiä Antifaan. Joulukuussa 2017 lukuisat alt-rightin uutissivustoilla ja sosiaalisessa mediassa levitettiin valeuutista, jonka mukaan Antifa olisi Washingtonin osavaltiossa suistanut raiteilta Amtrakin matkustajajunan. Onnettomuus johtui kuitenkin junan liian suuresta nopeudesta. Valeuutista levittivät muun muassa Alex Chernovich ja Alex Jones.

Syksyllä 2017 Yhdysvalloissa levisi äärioikeiston salaliittoteoria, jonka mukaan Antifa aloittaa sisällissodan 4. marraskuuta. Mitään ei kuitenkaan tapahtunut.

George Floydin kuoleman jälkeen syntyneiden mielenosoitusten yhteydessä Twitterissä toimi Yhdysvaltain kansallisen Antifa-järjestön nimissä tehty väärennetty tili, joka kehotti ihmisiä mellakoihin ja väkivaltaisuuksiin. Twitterin edustajan mukaan sen taustalla oli äärioikeistolainen Identity Evropa -järjestö.

## Lähteet